ગઈ કાલે બીજા દિવસે ઈંગ્લેન્ડે ત્રણ વિકેટે ૩૪૮ રનથી આગળ રમવાનું શરૂ કર્યું હતું અને પહેલા સત્રમાં મલાન (૬૫)ની વિકેટ ગુમાવીને ૧૦૧ રન જોડી દીધા હતા. ભારત સામે વર્ષ ૨૦૧૧માં આ જ મેદાન પર ૨૯૪ રનની ઇનિંગ્સ રમનારા કૂકે કેમર રોચના બોલને થર્ડ મેન બાઉન્ડ્રીની બહાર મોકલીને પોતાની ચોથી બેવડી સદી પૂરી કરી હતી. તેણે પોતાની બેવડી સદી પૂરી કરવા માટે ૩૩૯ બોલનો સામનો કરીને ૩૦ ચોગ્ગા ફટકાર્યા હતા. કૂક જ્યારે ૨૪૩ રને રમી રહ્યો હતો ત્યારે રોસ્ટન ચેઝની બોલિંગમાં આઉટ થઈ ગયો હતો. કૂકના આઉટ થઈ ગયા બાદ તરત જ ઈંગ્લેન્ડના કેપ્ટન રૂટે ઇનિંગ્સ ડિકલેર કરી દીધી હતી.